JIB ธุรกิจที่เกิดจากความรัก
ครอบครัวแยกทาง..  ต้องรับจ้างปอกมะพร้าวเพื่อช่วยเหลือค่าใช้จ่ายภายในบ้าน..  ชกมวยเพื่อส่งตัวเองเรียน..  นี่คือสิ่งที่คุณสมยศ เชาวลิต หรือจิ๊บ ต้องเผชิญมาทั้งหมดเมื่อ 40 ปีที่แล้ว  ปัจจุบันคุณจิ๊บเป็นเจ้าของ JIB ร้านขายอุปกรณ์คอมพิวเตอร์ ที่มีมากถึง 145 สาขาทั่วประเทศ
14 ส.ค. 2561

JIB ธุรกิจที่เกิดจากความรัก / โดย ลงทุนแมน
ครอบครัวแยกทาง.. 
ต้องรับจ้างปอกมะพร้าวเพื่อช่วยเหลือค่าใช้จ่ายภายในบ้าน.. 
ชกมวยเพื่อส่งตัวเองเรียน..
นี่คือสิ่งที่คุณสมยศ เชาวลิต หรือจิ๊บ ต้องเผชิญมาทั้งหมดเมื่อ 40 ปีที่แล้ว
ปัจจุบันคุณจิ๊บเป็นเจ้าของ JIB ร้านขายอุปกรณ์คอมพิวเตอร์ ที่มีมากถึง 145 สาขาทั่วประเทศ
ชีวิตที่เริ่มต้นจากศูนย์จนเกือบจะติดลบ สามารถพลิกกลับมาสู้เจ้าของธุรกิจพันล้านได้
คุณจิ๊บทำได้อย่างไร? แล้วความรักเข้ามามีส่วนช่วยตรงไหน?
ลงทุนแมนจะเล่าให้ฟัง
ในชีวิตวัยเด็กของคุณจิ๊บอาจไม่ได้เที่ยวเล่นเหมือนเด็กคนอื่น ต้องทำงานหนักเพื่อช่วยแบ่งเบาภาระของครอบครัว
มีโอกาสเรียนไม่มาก แต่คุณจิ๊บก็พยายามจะเรียนให้ได้มากที่สุด
เพราะเขาเชื่อว่าการศึกษาจะช่วยเป็นใบเบิกทางสำหรับชีวิตที่ดีขึ้น
และก็เป็นเช่นนั้น..
คุณจิ๊บเรียนจบด้วยเกรดเฉลี่ย 3.9 จากวิทยาลัยอาชีวศึกษาธนบุรี เอกบริหารธุรกิจคอมพิวเตอร์ 
ทำให้มีโอกาสได้ทำงานเป็นพนักงานธนาคาร ในฝ่ายสินเชื่อส่วนบุคคล
แล้วการเป็นพนักงานธนาคาร ทำให้เขาเป็นเจ้าของธุรกิจไอทีได้อย่างไร?
ต้องย้อนกลับไปสมัยที่เป็นเด็ก เขาเริ่มสนใจเรื่องคอมพิวเตอร์จากการยืมหนังสือของเพื่อนมาอ่าน
และจริงจังมากขึ้นเมื่อเข้าศึกษาในระดับวิทยาลัย
ด้วยความรู้จากในห้องเรียน และนอกห้องเรียนที่คุณจิ๊บหมั่นศึกษาเองอยู่เสมอ
ทำให้เขาชอบที่จะแนะนำสเปกของคอมพิวเตอร์ให้กับเพื่อนร่วมงาน
จนไม่ว่าใครจะซื้อคอมพิวเตอร์ ก็ต้องมาขอคำแนะนำ
จากการให้คำแนะนำ ก็เริ่มมีคนขอให้คุณจิ๊บไปเลือกซื้อของด้วย
พอเครื่องเสีย ก็ยังต้องมาขอความช่วยเหลือจากเขา
เนื่องจากเป็นสิ่งที่ตนรัก เขาจึงไม่ปฏิเสธและยินดีช่วยเหลืออย่างเต็มที่
คุณจิ๊บเริ่มเห็นช่องทางการหารายได้ โดยรับหน้าที่ไปซื้อให้เลย
ขอบวกกำไรเล็กน้อย แต่ถ้าใช้แล้วมีปัญหาก็จะช่วยซ่อมดูแลให้ด้วย
จำนวนลูกค้าของคุณจิ๊บเพิ่มขึ้นเรื่อยๆ เริ่มต้นจากเพื่อนร่วมงาน และขยายไปยังคนรู้จักของเพื่อนร่วมงาน
จากความภูมิใจเล็กๆ ในตอนแรกที่มีคนเชื่อคำแนะนำของเขา 
กลายเป็นความคิดที่อยากจะเปิดร้านของตัวเอง
ในที่สุดคุณจิ๊บก็ตัดสินใจลาออกจากงานประจำที่ทำงานมาร่วม 8 ปี 
และเปิดร้าน JIB สาขาแรก ในปี พ.ศ. 2544
ด้วยเงินทุนจากกองทุนสำรองเลี้ยงชีพจำนวน 200,000 บาท
ภายในระยะเวลา 3 เดือน ก็สามารถเปิดสาขาที่ 2 ได้
รวมถึงมีรายได้ถึงร้อยล้านภายในปีแรกที่เปิดดำเนินการ
ช่วงแรกของการเปิดร้านคุณจิ๊บยอมรับว่าเป็นไปอย่างยากลำบาก
โดยเฉพาะเรื่องหมุนเงิน สำหรับคนที่ไม่มีหลักประกันอย่างเขาย่อมไม่สามารถไปกู้ธนาคารได้ จึงต้องอาศัยการซื้อแบบเครดิตจากซัพพลายเออร์เท่านั้น
นอกจากนั้นยังต้องเจอกับการแข่งขันทางธุรกิจ ไม่ว่าจะเป็นการตัดราคา หรือการกีดกันไม่ให้จำหน่ายสินค้า
แต่หลักสำคัญที่ทำให้ธุรกิจของคุณจิ๊บเติบโตอย่างยั่งยืน ก็คือการสร้างความประทับใจให้กับลูกค้า ด้วยบริการที่ซื่อสัตย์และจริงใจ
ประกอบกับการวางระบบที่รัดกุม สามารถคำนวณยอดขาย ต้นทุน และกำไร ได้อย่างเรียลไทม์
ทำให้สามารถวางแผนธุรกิจรับมือกับสถานการณ์ต่างๆ ได้อย่างทันท่วงที
นับจากวันนั้นจนถึงวันนี้ JIB ก็ถือว่ามีอายุ 17 ปีแล้ว
รายได้ของบริษัทในปี พ.ศ. 2560 อยู่ที่ 7,821 ล้านบาท 
และในปีนี้คุณจิ๊บคาดว่ารายได้น่าจะถึงหมื่นล้าน
เมื่อเทียบกับบริษัทรายใหญ่ในอุตสาหกรรมนี้ที่อยู่ในตลาดหลักทรัพย์ 
COM7 รายได้ 22,584 ล้านบาท
SIS รายได้ 20,191 ล้านบาท
SYNEX รายได้ 32,624 ล้านบาท
โดย COM7 เป็นธุรกิจค้าปลีก ส่วน SIS และ SYNEX เป็นธุรกิจจัดจำหน่าย
ถ้าดูจากตัวเลขนี้ก็น่าจะเรียกได้ว่า JIB มีรายได้เกือบเทียบชั้นกับรายใหญ่ในตลาดได้
อย่างไรก็ตาม แม้ว่าจะรายได้มากน้อยขนาดไหน แต่สิ่งสำคัญก็คือคุณจิ๊บมีความสุขกับสิ่งที่ทำ และเลือกที่จะค่อยๆ เติบโตอย่างมั่นคง
จากเรื่องของคุณจิ๊บคงบอกได้ว่าทุกอย่างเป็นไปได้หากใช้ความรัก
ความรักทำให้เราสนุกกับสิ่งที่เราทำ 
เหนื่อยแค่ไหนก็ยังทุ่มเทให้กับมันได้อย่างเต็มที่
ลองหาความรักของเราให้เจอ 
ไม่แน่ว่าสักวันความรักของเราอาจจะมีมูลค่าเกือบหมื่นล้านแบบคุณจิ๊บก็เป็นได้..
----------------------
หากรักการเขียน แชร์เรื่องราวได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-กรมพัฒนาธุรกิจการค้า
-
[8991].